একবেলা ভাতের জন্য কুতুবদিয়ায় পানি উন্নয়ন বোর্ডের ৬  কর্মকর্তা-কর্মচারীকে বেধড়ক মারধর করার অভিযোগে উপজেলা আওয়ামীলীগের সাংগঠনিক সম্পাদক আওরঙ্গজেব মাতবরসহসহ আওয়ামীলীগ, যুবলীগ ও ছাত্রলীগের ১০ নেতাকর্মীসহ আরো ৩০/৩৫ জনকে অজ্ঞাতনামা আসামী করে কুতুবদিয়া থানায় মামলা রুজু হয়েছে। মঙ্গলবার দুপুরে খাবার নিয়ে পাউবো কর্মকর্তাদের মারধর করার অভিযোগে পাউবোর উপ-বিভাগীয় প্রকৌশলী ক্যাটওয়ে মারমা বাদী হয়ে মঙ্গলবার রাতে এই মামলা দায়ের করেন (কুতুবদিয়া থানার মামলা নং ০৫ তারিখ ১৩.০৪.১১ইং)। মামলার আরো আসামী করা হয়েছে আওয়ামীলীগ নেতা শফিউল মোরশেদ চৌধুরী, ছাত্রলীগের যুগ্ম আহ্বায়ক আরিফুল ইসলাম,  খোরশেদ আলম, সাজ্জাদ, শাহ্জাহান, মঈনুল হাসান, আরাফাত, সলিম উল্লাহ্ বাবুল, নাছিরসহ অজ্ঞাতনামা আরো ৩০/৩৫ জনকে।  পাউবোর উপ-বিভাগীয় প্রকৌশলী ক্যাটওয়ে মারমা জানান, পানি উন্নয়ন মন্ত্রণালয় সংক্রান্ত সংসদীয় স্থায়ী কমিটির এক দল সদস্য মঙ্গলবার সকালে কুতুবদিয়া দ্বীপের পশ্চিমে অবস্থিত আলী আকবর ডেইল এলাকায় ৩৯ কোটি টাকা ব্যয়ে নির্মাণাধীন বেড়িবাঁধ পরিদর্শনের জন্য পর্যবেক্ষক কমিটির আহবায়ক মানিকগঞ্জের সংসদ সদস্য আনোয়ারুল হক, সদস্য শেরপুরের সংসদ সদস্য ফজলুল হক, সদস্য কুতুবদিয়া-মহেশখালীর সংসদ সদস্য হামিদুর রহমান আযাদ এবং  পাউবোর প্রধান প্রকৌশলী আহসানুল হক, এজিআই (ডেপুটি সেক্রেটারী) তসলিম উদ্দিনসহ ডজন খানেক পাউবোর কর্মকর্তা কুতুবদিয়া আসেন। পরিদর্শন কাজ শেষে দুপুরে বড়ঘোপস্থ পাউবোর রেষ্ট হাউজে অতিথিদের জন্য খাবারের আয়োজন করা হয়। অতিথিরা খাবার শেষ করে কুতুবদিয়া দ্বীপ ত্যাগ করে চলে যান। পরে দ্বীপের ৬ ইউনিয়নের চেয়ারম্যান গণের খাবার পর্ব শেষ হয়। এরপর কুতুবদিয়া উপজেলা আওয়ামীলীগের সভাপতি ছৈয়দ আহমদ কুতুবী ও সাংগঠনিক সম্পাদক আওরঙ্গজেব মাতব্বরসহ আওয়ামীলীগসহ আওয়ামীলীগ, যুবলীগ ও ছাত্রলীগের ৩০/৩৫ জন নেতাকর্মী খাওয়ার টেবিলে ভাতের জন্য অপেক্ষা  করেন। কিন্তু ভাত আনতে দেরী হচ্ছে কেন- এর জবাব চেয়ে শাখা কর্মকর্তা (এসও) আব্দু ছত্তারকে মারধর করেন। এসময় উচ্ছৃঙ্খল ব্যক্তিরা তাকেসহ (প্রকৌশলী ক্যাটওয়ে মারমা) ৬ কর্মকর্তা কর্মচারীকে মারধর করেন। এই ঘটনায় আহতরা হলেন, পানি উন্নয়ন বোর্ডের কুতুবদিয়া উপজেলার উপ-বিভাগীয় প্রকৌশলী (এসডিই) ক্যাটওয়ে মারমা (২৮), শাখা কর্মকর্তা (এসও) আবদু ছাত্তার (৫৫), শাখা কর্মকর্তা (এসও), শামসুল আরেফিন (৩৭), কর্মচারী আবু ছিদ্দিক (৩৮), তাজুল ইসলাম সরকার (৫২) ও শফিকুল ইসলাম (৪৫) । খবর পেয়ে কুতুবদিয়া থানা পুলিশ ঘটনাস্থল আহতদের উদ্ধার করে  কুতুবদিয়া সরকারী হাসপাতালে ভর্র্তি করেন। এরমধ্যে এসডিই ক্যাটওয়ে মারমা, এসও আবদু ছাত্তার, শামসুল আরেফিন ও আবু ছিদ্দিকের অবস্থা আশংকাজনক হওয়ায় তাদেরকে কর্তব্যরত চিকিৎসক উন্নত চিকিৎসার জন্য কক্সবাজার সদর হাসপাতালে প্রেরণ করেন।  এ ব্যাপারে এসডিই ক্যাটওয়ে মারমা বাদী হয়ে গত মঙ্গলবার রাত ১১ টায় কুতুবদিয়া থানায় উপজেলা আওয়ামীলীগের সাংগঠনিক সম্পাদক আওরঙ্গজেব মাতব্বর, আওয়ামীলীগ নেতা শফিউল মোরশেদ চৌধুরী, ছাত্রলীগের যুগ্ম আহ্বায়ক আরিফুল ইসলাম, খোরশেদ আলম, সাজ্জাদ, শাহ্জাহান, মঈনুল হাসান, আরাফাত, সলিম উল্লাহ্ বাবুল,  নাছিরসহ আওয়ামীলীগ, যুবলীগ, ছাত্রলীগ নেতাকর্মীসহ অজ্ঞাতনামা আরো ৩০/৩৫ জনকে আসামী করে কুতুবদিয়া থানায় একটি মামলা করেন।  ঘটনার ব্যাপারে কুতুবদিয়া থানার ইনচার্জ (ওসি) মাহবুবুল হক বলেন, ঘটনার খবর পেয়ে পুলিশ আহতদের উদ্ধার করে চিকিৎসার ব্যবস্থা করে। এ ব্যাপারে কুতুবদিয়া থানায় একটি হয়েছে। যার নং ০৫ তারিখ ১৩ এপ্রিল ২০১১ইংরেজী।  ঘটনার ব্যাপারে কুতুবদিয়া-মহেশখালীর সংসদ সদস্য হামিদুর রহমান আযাদ বলেন, এহেন ন্যাক্কারজনক ঘটনায় কুতুবদিয়া দ্বীপের উন্নয়নের ক্ষেত্রে চরম ক্ষতি হয়েছে। এই ঘটনার জন্য পরিদর্শক দল দুঃখ  প্রকাশ করেছেন।  ঘটনার ব্যাপারে কক্সবাজার পানি উন্নয়ন বোর্ডের নির্বাহী প্রকৌশলী মাঈন উদ্দিন জানান, বেড়ীবাঁধ নির্মাণ কাজে ত্রুটির ব্যাপারে কথা কাটাকাটি হলে একটা বিষয় ছিল, এক বেলা খাবার নিয়ে ছয়জন কর্মকর্তা/কর্মচারীকে মারধর করা অবাঞ্ছিত ও অভিপ্রেত। এ জন্য দূষ্কৃতকারীদের বিরুদ্ধে থানায় এজাহার দেওয়া হয়েছে।  পাউবো কর্মকর্তাদের মারধর মামলার প্রধান আসামী কুতুবদিয়া উপজেলা আওয়ামীলীগের সাংগঠনিক সম্পাদক আওরঙ্গজেব মাতব্বর বলেন, ভাত খাওয়া নিয়ে পাউবো কর্মকর্তাদের সাথে কথা কাটাকাটি হয়েছে, কোন ধরণের মারধর করা হয়নি।  কিন্তু হয়রানী করার জন্য এক শ্রেণীর লোক পাউবোর কর্মকর্তাদের দিয়ে হয়রাণীমূলক মামলা করিয়েছে।